MoskovaMarraskuun alussa Venäjällä tuli voimaan uusi laki.

Se estää salaisten yhteyksien ja verkkojen kuten VPN-yhteyksien, Torrentin ja Torin salaisen verkon käytön.

Ne kaikki häivyttävät internetin käyttäjän henkilöllisyyden ja sijainnin. Niitä käyttämällä voi kiertää eston, jolla Venäjän viranomaiset ovat pysäyttäneet pääsyn kieltämilleen nettisivuille.

Ihmisoikeusjärjestöjen mukaan laki on seuraava isku Venäjän sanan- ja mielipiteenvapaudelle.

Lakimies Sarkis Darbianin pitää lakia perustuslain vastaisena. Marjo Näkki / Yle

– Laki koskettaa suoraan kansalaisten perusoikeuksia, kuten oikeutta tiedonsaantiin, mikä vahvistetaan Venäjän perustuslaissa, sanoo lakimies Sarkis Darbinian Roskomsvoboda -järjestöstä.

Rikollisuuden torjuntaa?

Venäjän viestintäviranomaisen Roskomnadzorin ylläpitämällä estettyjen nettisivujen listalla on parhaillaan liki 95 000 nettiosoitetta. Lisäksi Venäjä on estänyt pääsyn viestipalvelimiin, jotka eivät luovuta käyttäjätietoja eteenpäin.

Venäjän mukaan kyse on rikollisuuden ja terrorismin torjunnasta, sillä salattuja verkkoja käyttävät myös rikolliset.

Venäjän viestintäviranomainen on estänyt pääsyn liki 95 000 nettisivustolle. Kuvakaappaus / Yle

Osa Venäjällä kielletyistä sivustoista on nettikasinoita, pornoa tai terrorijärjestöjen portaaleja. Monilla kielletyistä sivustoista on kuitenkin myös poliittista materiaalia, kuten presidentti Vladimir Putinia ilkkuvia tai Ukrainan valtion kantoja edustavien tahojen sivuja.

Lakimies Darbinian nimeää kärsijöiksi esimerkiksi Venäjän valtaaman Krimin niemimaan asukkaat, joiden on mahdotonta päästä käsiksi riippumattomaan tietoon.

Liike-elämä voi käyttää salattuja yhteyksiä

Darbinian sanoo Venäjän lähteneen nettisensuurissaan Kiinan tielle, vaikka sielläkään viranomaiset eivät ole tehokkaasti kyenneet estämään kansalaisten pääsyä estetyille nettisivustoille.

Hän uskookin, että lain tarkoituksena on luoda pelkoa.

– Seuraava askel voi olla asettaa käyttäjä henkilökohtaiseen vastuuseen jos hän käy nettisivustolla, joka on kiellettyjen listalla.

Pian kaupalliset toimijat, jotka tarjoavat salattuja VPN-yhteyksiä, joutuvat rekisteröimään palvelunsa. Kiinassa Apple joutui poistamaan valtaosan VPN-applikaatioistaan myynnistä samankaltaisen lain takia.

Venäjä uusi internet-laki sallii kuitenkin salattujen yhteyksien käytön liiketoiminnassa. Lakiin ovat joutuneet perehtymään myös Venäjällä vaikuttavat suomalaisyritykset, kuten Pietarissa toimiva Tikkurilan maalitehdas.

Ilari Hyyrynen Marjo Näkki / Yle

Yhtiön Venäjän maajohtaja Ilari Hyyrynen kertoo, että Tikkurilassa salattuja VPN:n yhteyksiä käytetään ainoastaan pääsyyn yhtiön sisäisiin järjestelmiin, kuten sähköpostiin ja asiakastietojärjestelmiin.

– Kaikki Tikkurilan tiloissa toimivat käyttäjät pääsevät Internetiin ainoastaan paikallisilla venäläisillä yhteyksillä. Venäjän valtion kieltämille sivuille ei ole pääsyä, Hyyrynen kuvaa.

Jatkoa piraattiohjelmien estolle

Venäjä on tiukentanut netin valvontaa askel askeleelta.

Marraskuun alussa voimaan tulleet rajoitukset ovat jatkoa viiden vuoden takaiselle laille, jonka tavoitteena oli suojata tekijänoikeuksia.

– Alun perin paine ei tullut turvallisuuspalveluilta vaan piraattiohjelmiin kyllästyneiltä tekijänoikeuksien haltijoilta, Darbinian kertoo.

Venäjä säätikin lain, jolla laittomien televisiosarjojen ja elokuvien lataaminen piti estää. Tuloksena salattujen yhteyksien ja verkkojen käyttö Venäjällä kasvoi räjähdysmäisesti.

– Kun aikaisemmin salatut yhteydet olivat lähinnä nörttien tiedossa, niin sitten liki jokainen kotirouvakin osasi käyttää niitä, Darbinian kuvaa.

Mutta lakia oli mahdotonta valvoa juuri sen takia, että salatut yhteydet peittävät netin käyttäjän henkilöllisyyden ja sijainnin. Tämän takia Venäjä päätti nyt estää salaisten yhteyksien käytön kokonaan.

Lisäksi salattujen yhteyksien kieltämiselle Venäjällä on voimassa säännöt, joiden mukaan Venäjän kansalaisten käyttäjätiedot pitää tallentaa Venäjällä sijaitseville servereille ja tietoja nettiliikenteestä täytyy säilyttää vuosi.

Kansalaisaktivistien mielestä tilanne alkaa luisua kohti täydellistä valvontaa.